## La Generalitat reforça el dispositiu de vigilància del Parc Natural de l’Albufera per a garantir les millors condicions tant en el llac com en el mar

*** El conseller de Medi Ambient assegura que es durà a terme “un millor control de la qualitat de l’aigua i es verificarà que es complix la normativa en caça i pesca”
* Els agents mediambientals vetlaran per la conservació de les praderies de posidònia oceànica i la fauna marina de l’entorn del parc natural**

El conseller de Medi Ambient, Infraestructures i Territori, Vicente Martínez Mus, ha destacat que el reforç del dispositiu de vigilància dels agents mediambientals de la Generalitat al Parc Natural de l’Albufera “garantirà les millors condicions tant del llac com del litoral més pròxim a este entorn únic”.

Així s’ha pronunciat el titular de Medi Ambient durant la presentació del dispositiu al Perelló, a on ha afirmat que esta mesura “suposarà més control de la qualitat de l’aigua, una millor vigilància davant de possibles abocaments i verificar que es complix la normativa en caça i pesca”.

En este sentit, el conseller ha anunciat que “este mes d’octubre començaran a funcionar les embarcacions electrificades en el llac, que suposen un plus per a la seguretat durant la navegació amb més temps de desplaçament i més velocitat”. A més, ha explicat que es reduirà la contaminació acústica, “la qual cosa permet navegar sense soroll, i millorar les labors de cens de fauna i les tasques de vigilància”.

A més, Martínez Mus ha assegurat que, per primera vegada, hi haurà un dispositiu per a la zona litoral del Parc Natural de l’Albufera per a “verificar el bon estat de la costa, protegir el patrimoni natural marí i, de manera especial, la posidònia oceànica, una planta aquàtica del Mediterrani essencial per a la conservació de l’ecosistema”.

La Conselleria ja compta amb un servici de vigilància marítima al qual ara s’incorporaran els agents mediambientals de la Comunitat Valenciana, a fi de protegir esta fanerògama davant de fondejos il·legals o altres activitats que posen en perill la recuperació d’estes praderies. En esta línia, els agents vetlaran, també, per la resta de les espècies marítimes.

**Solta de la tortuga d’estany**

Després de la presentació, la Conselleria de Medi Ambient ha organitzat la solta de 15 exemplars de tortuga d’estany per a reforçar el nucli poblacional en el Tancat de l’Illa, l’aiguamoll artificial que millora la qualitat de l’aigua de l’Albufera mitjançant processos de fitodepuració.

El Servici de Vida Silvestre i la Xarxa Natura 2000 van seleccionar el Tancat de l’Illa com una de les àrees ideals per a instal·lar gàbies d’aclimatació a on s’introduïxen individus criats en captivitat que encara no aconseguixen la grandària mínima per a ser alliberats. Esta espècie, que estava extingida des de feia dècades en l’entorn del llac i que actualment es troba en perill d’extinció en el Catàleg valencià d’espècies amenaçades, es troba en procés de reintroducció.

Fecha: 01/10/2024